Johann Andreas Cramer

Johann Andreas Cramer (født 27. januar 1723 i Jöhstadt, død 12. juni 1788 i Kiel) var en tysk forfatter, salmedikter og teolog. 


== Liv ==
Prestesønnen Johann Andreas Cramer gikk først på skole i Grimma og studerte etter farens død på Universitetet i Leipzig. Han var blant grunnleggerne av litteraturtidsskrifet Bremer Beiträge. Fra 1745 hadde han som magister forelesinger i Leipzig, og i 1748 ble han prest i Kröllwitz ved Merseburg og kom i 1750 som overhoffpredikant og konsistorialat til Quedlinburg, hvor sønnen hans, Carl Friedrich Cramer, ble født. På anbefaling fra Friedrich Gottlieb Klopstock og Johann Hartwig Ernst von Bernstorff fikk han i 1754 jobb hos den danske kongen Fredrik V som hoffpredikant i København. Der gav han sammen med Klopstock ut det moralske ukebladet Der nordische Aufseher. Han fikk i 1765 et professorat ved universitetet i byen, men denne stillingen mistet han under den nye kongen, Christian VII. Gjennom innflytelsen fra den kongelige legen og statsråden Johann Friedrich Struensee ble Cramer i 1771 løst fra sine plikter og utvist fra landet. Samme år fikk han en stilling som superintendent i Lübeck. Etter Sturensees død kom han igjen i tjeneste under danskekongen, og fikk i 1774 et professorat i teologi i Kiel. Cramer døde 12. juni 1788 i Kiel.


== Virke ==
Cramer står som lærer, predikant og dikter midt i opplysningstiden. Hans skriftproduksjon begynte med en oversettelse med kommentarer av Jacques Bénigne Bossuets verdenshistorie, før han oversatte prekenene og småskriftene til kirkefaderen Johannes Chrysostomos (10 bind, 1748-1751). Hans egne prekner ble utgitt i mer en 20 bind. Han redigerte salmeboken Cramersches Gesangbuch som var en salmebok for Schleswig-Holstein og kom ut i 1780 og inneholdt både nye og gamle salmer. Cramer diktet selv over 400 salmer, som i hans egen tid var å finne i flere salmebøker. I dag finnes salmene hans i tyske salmebøker, mennoniske salmebøker og også Norsk Salmebok hvor han er representert med en salme
Som professor ved universitetet i Kiel grunnla han i 1775 homilietikkseminaret og i 1781 lærerskolen som var den første utdanningsanstalten for folkeskolelærere i Schleswig-Holstein. I 1785 utarbeidet han en ny katekisme som fulgte  Erik Pontoppidan mønster og teologien fra den lutherske ortodoksien samt Luthers lille katekisme. Både salmeboken og katekismen hans ble brukt i rundt 100 år.


== Verker i utvalg ==
Der nordische Aufseher. Kopenhagen og Leipzig: Ackermann, 3 bind 1758, 1759, 1761
Christian Fürchtegott Gellerts Leben. Leipzig: Weidmanns Erben und Reich, 1774
Allgemeines Gesangbuch auf Königlichen allergnädigsten Befehl zum öffentlichen und häuslichen Gebrauche in den Gemeinen des Herzogthums Schleswig, des Herzogthums Hollstein. Altona 1780
Sämmtliche Gedichte. deler 1-3. Leipzig: Breitkopf 1782-83


== Referanser ==


== Litteratur ==
Helmut Fleinghaus: Cramer, Johann Andreas. I Wolfgang Herbst (Hrsg.): Komponisten und Liederdichter des Evangelischen Gesangbuchs. Göttingen: Vandenhoeck & Ruprecht 1999 (Handbuch zum EG 2), S. 64f.
(de) Paul Pressel: «Cramer, Johann Andreas». I Allgemeine Deutsche Biographie (ADB). Bind 4, Duncker & Humblot, Leipzig 1876, s. 550 f.
(de) Adalbert Elschenbroich: «Cramer, Johann Andreas.» I Neue Deutsche Biographie (NDB). Bind 3, Duncker & Humblot, Berlin 1957, ISBN 3-428-00184-2, s. 389 f. (digitalisering).
(de) Friedrich Wilhelm Bautz: «CRAMER, Johann Andreas» i Biographisch-Bibliographisches Kirchenlexikon (BBKL). Bind 1, Hamm 1975, sp. 1147–1149.
Carl Bertheau: Cramer, Johann Andreas. I Realencyklopädie für protestantische Theologie und Kirche (RE). 3. Auflage. Band 4, Hinrichs, Leipzig 1898, S. 314–317.